שו"ת רשב"ץ (תשב"ץ)/חלק ב/קעא
ענין קעא:
ומה ששאלת אם מותר ליהנו' משמן של בית הכנס' ובלולב והדס וערב' האגודים עמו לאחר החג.
אין הדין שוה בין שמן ללולב.
שהלולב אחר זמן החג עברה מצותו ולא הוקצה אלא למצותו.
וכשעבר החג פקעה מצותו.
ואתרוג בשמיני ספק שביעי אסור משום מגו דאתקצאי לבין השמשו' איתקצאי לכולי יומא.
אבל שמן שהוקצה לביהכנ"ס והדליקו מקצתו ונשאר מקצתו דהשתא לא הויא הזמנ' בלחוד לעולם אסור ויש לו דין קדושת בה"כ ואינו כשמן של נר חנוכה שיש מתירין אותו לאחר שתכב' דהתם לא אקציי' אלא לזמן מצותו.
אבל שמן של ביהכנ"ס לעולם הוא זמנו ואסור ליהנו' ממנו אלא א"כ מכרוהו שבעה טובי העיר במעמד אנשי העיר וקנו מדמיו ספר דמעלין בקודש ולא מורידין.
ואם אין בו אלא הזמנה א"צ עלוי.
אבל צריך שיעשו בו צרכי צבור.
ותשמישי מצוה הנזרקין היינו דוקא לאחר זמן אבל כל זמן שהן במצותן אסור להשתמש בהן.
שהרי אסור להשתמש בנר חנוכה אע"פ שאין בה קדושה ואבוהון דכולהון דם דכתיב ושפך וכסה במה ששפך יכסה שלא יכסה ברגלו (שבת כ"ב ע"א).
וכן כ' רב אחא משבחא גאון ז"ל בשאלתו' פ' שלח לך: